Die opvatting bestaan dat gebeure op die plaaslike vlak nie juis van betekenis vir die bestudering van nasionale geskiedenis is nie. Tog lewer plaaslike geskiedenis met sy kaleidoskopiese verskeidenheid en verskillende benaderingsmoontlikhede talle bydraes tot die algemene geskiedwetenskap en is dit waardevol vir 'n breë spektmm van die leserspubliek.
Ten einde plaaslike gemeenskappe en landelike gebiede vollediger te begryp, word 'n perspektief van onder af vereis. Dit beteken dat sowel die enkeling as die sosiaal-ekonomiese en ideologiese kragte ontleed moet word wat aan die Suid-Afrikaanse verlede sy vorm help gee het. Plaaslike gemeenskappe maak per slot van rekening die mosaïek van 'n nasie uit.
Dit is diegene wat plaaslike geskiedenis beoefen al baie ten laste gelê dat hulle nie aandag gee aan die rol van swartes en ander volksgroepe in die ontstaan en ontwikkeling van 'n dorp of streek nie. Verskeie plaaslike geskiedskrywers het nietemin al begin om die leemte te vul, veral in die lig van die hernude belangstelling in streekstudies wat gaande gemaak is deur die werk van revisionistiese en neo-Marxistiese sosioloë en historici. Die bydrae oor die invloed van die Naturelle-adviesraad op plaaslike bestuursvlak in Bloemfontein wat in Contree opgeneem is, weerspieël hierdie tendens.
Navorsing oor 'n polemiek soos die rondom Potchefstroom se stigtingsdatum hou voorts die voordeel in dat dit plaaslike belangstelling in 'n gebied se geskiedenis aanwakker. Dit vervul die inwoners met 'n gevoel van identiteit, verbondenheid en 'n herkoms. Om bewus te wees van en trots te wees op 'n gemeenskap se tradisies kan as 'n nuttige hulpmiddel in die handhawing van plaaslike geskiedenis dien. 'n Gemeenskap wat bewus is van die verband tussen sy verlede en tradisies sal groei en vooruitgang maak.